**Pasvalio rajono savivaldybės taryba**

**projektas**

**reg. Nr. T-219**

**2.7.darbotvarkės klausimas**

**SPRENDIMAS**

**Dėl** pasvalio rajono savivaldybės švietimo pagalbos tarnybai didžiausio leistino pareigybių (etatų) skaičiaus patvirtinimo

2021 m. lapkričio d. Nr. T1-

Pasvalys

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 18 straipsnio 1 dalimi, Lietuvos Respublikos švietimo įstatymo 58 straipsnio 1 dalies 3 punktu, Lietuvos Respublikos biudžetinių įstaigų įstatymo 4 straipsnio 3 dalies 7 punktu, 9 straipsnio 2 dalies 4 punktu, Pasvalio rajono savivaldybės Švietimo pagalbos tarnybos nuostatų, patvirtintų Pasvalio rajono savivaldybės tarybos 2017 m. birželio 20 d. sprendimu Nr. T1-140 „Dėl Pasvalio rajono savivaldybės Švietimo pagalbos tarnybos nuostatų patvirtinimo“ (su visais aktualiais pakeitimais), 22 punktu ir atsižvelgdama į Pasvalio rajono savivaldybės Švietimo pagalbos tarnybos 2021 m. lapkričio 3 d. raštą Nr. SD-101 ,,Dėl Pasvalio rajono savivaldybės Švietimo pagalbos tarnybos“, Pasvalio rajono savivaldybės taryba n u s p r e n d ž i a:

1. Patvirtinti Pasvalio rajono savivaldybės Švietimo pagalbos tarnybai didžiausią leistiną darbuotojų, dirbančių pagal darbo sutartis ir gaunančių darbo užmokestį iš Savivaldybės biudžeto, pareigybių (etatų) skaičių – 13,25 etato.

2. Pripažinti netekusiu galios Pasvalio rajono savivaldybės tarybos 2016 m. kovo 30 d. sprendimą Nr. T1-69 „Dėl Pasvalio rajono savivaldybės Švietimo pagalbos tarnybai didžiausio leistino pareigybių (etatų) skaičiaus patvirtinimo“ (su visais aktualiais pakeitimais).

3. Sprendimas įsigalioja 2022 m. sausio 1 d.

Sprendimas gali būti skundžiamas Pasvalio rajono savivaldybės tarybai (Vytauto Didžiojo a. 1, 39143 Pasvalys) Lietuvos Respublikos viešojo administravimo įstatymo nustatyta tvarka arba Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administraciniam teismui, skundą (prašymą, pareiškimą) paduodant Regionų apygardos administracinio teismo Kauno (A. Mickevičiaus g. 8A, 44312 Kaunas), Klaipėdos (Galinio Pylimo g. 9, 91230 Klaipėda), Panevėžio (Respublikos g. 62, 35158 Panevėžys) arba Šiaulių (Dvaro g. 80, 76298 Šiauliai) rūmuose, Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotai šaliai dienos.

Savivaldybės meras

Parengė

Švietimo ir sporto skyriaus vyriausioji specialistė

(tarpinstitucinio bendradarbiavimo koordinatorė)

Asta Dagienė

2021-11-04

Suderinta DVS Nr. RTS-227

Pasvalio rajono savivaldybės tarybai

**AIŠKINAMASIS RAŠTAS**

**Dėl** pasvalio rajono savivaldybės švietimo pagalbos tarnybai didžiausio leistino pareigybių (etatų) skaičiaus patvirtinimo

**2021-11-04**

Pasvalys

**1. Problemos esmė.**

Pasvalio rajono savivaldybės tarybos 2016 m. kovo 30 d. sprendimo Nr. T1-69 „Dėl Pasvalio rajono savivaldybės Švietimo pagalbos tarnybai didžiausio leistino pareigybių (etatų) skaičiaus patvirtinimo“ pakeitimu, patvirtintu 2018 m. birželio 26 d. sprendimu Nr. T1-136, Tarnyboje yra 12,25 etatai. Iš jų pagalbos mokiniui specialistų ir psichologų – 6,25. Iš jų – 3,25 etato psichologų (dirba 4 žmonės) ir 3 etatai pagalbos mokiniui specialistų, dirba 1 specialusis pedagogas, 1 logopedas, 1 socialinis pedagogas.

Bendras vaikų skaičius mažėja, tačiau mokinių, turinčių specialiųjų ugdymosi poreikių, skaičius didėja. Išanalizavę 2021 m. rugsėjo 1 d. duomenis apie paskirtos ir teikiamos specialiosios pedagoginės, psichologinės, socialinės ir specialiosios pagalbos būtinybę, matome, kad paskirtos logopedinės pagalbos negauna 147 mokiniai, iš jų ikimokyklinio amžiaus – 40; specialiojo pedagogo pagalbos negauna 101 mokinys, iš jų ikimokyklinio amžiaus – 25; psichologo pagalbos negauna 139 mokiniai, iš jų ikimokyklinio amžiaus – 15, socialinio pedagogo 73 mokiniai, iš jų ikimokyklinio amžiaus – 26. Moksliniai tyrimais įrodyta: kuo intensyvesnė pagalba ankstyvajame amžiuje, tuo ji efektyvesnė. Tarnybos specialistai – logopedas ir specialusis pedagogas – popietinę pagalbą vaikams, kurie jos negauna švietimo įstaigoje, šiuo metu suteikia 8 vaikams, nors poreikis yra didesnis. Kadangi pagrindinė pagalbos mokiniui specialistų – logopedo ir specialiojo pedagogo – darbo funkcija yra specialiųjų ugdymosi poreikių įvertinimas, kuris užima didžiąją dalį darbo laiko (įvertinimas, aprašymas, rekomendacijų teikimas, tėvų konsultavimas po vaiko vertinimo). Visiškai mažai laiko lieka kitoms funkcijoms, tokioms kaip šviečiamoji ir metodinė veikla, pedagogų konsultavimas. Padidėjus darbo krūviui, kenčia darbo kokybė.

**2. Kokios siūlomos naujos teisinio reguliavimo nuostatos ir kokių rezultatų laukiama**.

Siekiant kokybiškų pagalbos mokiniui specialisto paslaugų teikimo ikimokyklinio amžiaus vaikams, taip pat kryptingo pedagogų konsultavimo ruošiantis įtrauktajam ugdymui, specialiųjų vaikų ugdymosi poreikių vertinimo ir kt., siūlome nuo 2022 m. sausio 1 d. patvirtinti Pasvalio rajono savivaldybės Švietimo pagalbos tarnybai didžiausią leistiną pareigybių (etatų) skaičių – 13,25 etato, įsteigiant papildomą pagalbos mokiniui specialisto etatą – logopedo (specialiojo pedagogo).

**3. Skaičiavimai, išlaidų sąmatos, finansavimo šaltiniai.**

Specialisto darbo užmokesčiui su „Sodra“ už 1 mėn. būtų nuo 1865,70 Eur iki 2000,37 Eur (priklausomai nuo specialisto stažo ir kvalifikacinės kategorijos), metams siektų nuo 22388,4 Eur iki 24004,44 Eur.

**4. Numatomo teisinio reguliavimo poveikio vertinimo rezultatai (jeigu rengiant sprendimo projektą toks vertinimas turi būti atliktas ir jo rezultatai nepateikiami atskiru dokumentu), galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta**

Priėmus sprendimo projektą, neigiamų pasekmių nenumatoma*.*

**5. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti.**

Nėra.

**6. Sprendimo projekto iniciatoriai.**

Švietimo ir sporto skyrius, Pasvalio rajono savivaldybės Švietimo pagalbos tarnyba.

**7. Sprendimo projekto rengimo metu gauti specialistų vertinimai ir išvados**.

Nėra.

PRIDEDAMA. Pasvalio rajono savivaldybės Švietimo pagalbos tarnybos 2021 m. lapkričio 3 d. raštas Nr. SD-101 ,, Dėl Pasvalio rajono savivaldybės Švietimo pagalbos tarnybos“

Švietimo ir sporto skyriaus vyriausioji specialistė

(tarpinstitucinio bendradarbiavimo koordinatorė) Asta Dagienė